Diari Oficial de la Generalitat Valenciana


Sumari del DOGV 9872, del 17-06-2024 (2024/5646)

RESOLUCIÓ de 8 de juny de 2024, del conseller d'Educació, Universitats i Ocupació, per la qual es convoquen assignacions econòmiques als centres superiors d'ensenyaments artístics públics de la Comunitat Valenciana per a la realització de projectes d'investigació acadèmica a desenvolupar durant el curs acadèmic 2024/2025.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9872

Data del DOGV
:   17-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5646


Data del document
:   08-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * centre d'ensenyament

RESOLUCIÓ de 8 de juny de 2024, del conseller d'Educació, Universitats i Ocupació, per la qual es convoquen assignacions econòmiques als centres superiors d'ensenyaments artístics públics de la Comunitat Valenciana per a la realització de projectes d'investigació acadèmica a desenvolupar durant el curs acadèmic 2024/2025. [2024/5646]  
La Llei orgànica 2/2006, de 3 de maig, d'educació, reconeix com un dels principis inspiradors del sistema educatiu espanyol, el foment i la promoció de la investigació, l'experimentació i la innovació educativa. L'article 2 establix que els poders públics prestaran una atenció prioritària al conjunt de factors que afavorixen la qualitat de l'ensenyament i, especialment, entre altres, el treball en equip del professorat, la investigació, l'experimentació i la renovació educativa.  
  
En esta línia, l'article 91.1 inclou, entre les funcions del professorat, la investigació, l'experimentació i la millora contínua dels processos d'ensenyament. L'article 91.2 disposa que el professorat desenvoluparà les seues funcions sota els principis de col·laboració i treball en equip. Finalment, l'article 102.3 indica que correspon a les administracions educatives fomentar programes d'investigació.  
Quant als ensenyaments artístics superiors, en l'article 58.6 la Llei d'educació disposa que els centres d'ensenyaments artístics superiors fomentaran, per mitjà dels procediments que les administracions educatives establisquen, programes d'investigació en l'àmbit de les disciplines que li són pròpies.  
L'Institut Superior d'Ensenyaments Artístics de la Comunitat Valenciana (ISEACV), entitat autònoma de caràcter administratiu de la Generalitat, va ser creat per a complir els objectius i desenvolupar les funcions que s'arrepleguen en la Llei 8/2007, de 2 de març, de la Generalitat, i executar el conjunt de competències que, sobre els ensenyaments artístics superiors, corresponen a l'Administració de la Generalitat.  
La investigació i creació constituïxen una funció essencial dins de les competències d'ensenyament dels centres superiors d'ensenyaments artístics superiors, per això els Estatuts de l'ISEACV, aprovats pel Decret 82/2009, establixen com a principis de la seua activitat investigadora:  
- El reconeixement de la investigació com a base del procés de creació de coneixement, com a condició per a l'exercici d'una activitat docent i formativa de qualitat, i com a mitjà per a contribuir al progrés social, professional i artístic.  
- Que la investigació i la creació, publicades i/o transferides a la societat, són un dret i un deure del personal docent de l'Institut Superior d'Ensenyaments Artístics, d'acord amb els seus fins i objectius.  
Por això, l'ISEACV assumix com a missions fonamentals incentivar i desenvolupar la creació i la investigació humanística, científica, tècnica i artística d'excel·lència, la formació d'investigadors i creadors, el desenvolupament de línies i projectes d'investigació i el treball interdisciplinari del personal investigador.  
Vista la proposta de la directora de l'ISEACV, en l'ús de les competències atribuïdes en el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Objecte  
Convocar un concurs públic, en règim de concurrència competitiva, per a la concessió d'assignacions econòmiques als centres d'ensenyaments artístics adscrits a l'Institut Superior d'Ensenyaments Artístics de la Comunitat Valenciana per a projectes d'investigació acadèmica.  
  
  
Segon. Destinataris  
Podran sol·licitar les assignacions econòmiques els centres superiors d'ensenyaments artístics de titularitat de la Generalitat que s'arrepleguen en l'annex II del Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyaments Artístics de la Comunitat Valenciana (d'ara en avant ISEACV).  
  
Tercer. Finançament  
Les quantitats concedides als projectes seleccionats aniran destinades a sufragar totalment o parcialment les despeses generades pel projecte.  
De l'import total de l'ajuda concedida, podrà destinar-se a l'adquisició de béns inventariables un màxim del 50 % de l'import, béns que estaran afectats a la realització dels projectes d'investigació, com a mínim, durant dos anys.  
Els membres de l'equip d'investigació no poden ser creditors de les despeses presentades, ni com a persona física ni mitjançant vinculació o participació d'una persona jurídica.  
El finançament d'estes quantitats assignades als centres públics, amb caràcter de despesa extraordinària de funcionament, s'abonarà amb càrrec al capítol II de l'aplicació pressupostaria 422G00.22539, Institut Superior d'Ensenyaments Artístics de la Comunitat Valenciana, del pressupost de la Generalitat per a l'exercici 2024, per un import global màxim de 36.000 euros.  
  
Quart. Característiques dels projectes d'investigació  
Els projectes d'investigació presentats hauran de tindre les característiques generals següents:  
1. Nom del grup d'investigació: investigador/a principal i components del grup d'investigació.  
Com a mínim el 50 % del total dels participants del grup d'investigació que presenta el projecte d'investigació haurà de ser professorat d'algun dels centres de l'ISEACV, i, a més, l'investigador/a principal haurà de ser necessàriament professor o professora d'algun centre ISEACV.  
No podran participar en la present convocatòria els membres de la Comissió d'Avaluació de la Investigació (CAI) de l'ISEACV del curs escolar 2024/2025.  
2. Títol del projecte i línia d'investigació a la qual s'adscriu.  
3. Pressupost detallat. En el cas de sol·licitar material inventariable amb càrrec al projecte, s'ha d'adjuntar una factura proforma que justifique el seu valor dins del pressupost.  
4. Descripció del projecte d'investigació a desenvolupar:  
a) Resum  
b) Antecedents i estat actual de l'objecte de la investigació  
c) Objectius  
d) Metodologia  
e) Recursos  
f) Pla de treball  
g) Aplicabilitat, utilitat pràctica  
h) Bibliografia  
No concediran ajudes econòmiques a projectes d'investigació que per a la seua realització hagen superat més de tres cursos acadèmics.  
  
Quint. Criteris de valoració dels projectes  
L'avaluació dels projectes es realitzarà conforme als criteris de valoració i amb la ponderació que s'indica a continuació; la puntuació màxima d'esta és de 100 punts:  
A. Avaluació del projecte (60 %)  
A.1. Pertinència i rellevància de la línia de treball del projecte i dels objectius proposats (15 %).  
A.2. Adequació del pressupost als objectius del projecte (5 %).  
A.3. Metodologia i pla de treball (35 %).  
A.4. Grau d'interdisciplinarietat dels objectius del projecte (5 %).  
  
B. Avaluació del grup investigador (30 %)  
Per a la valoració dels mèrits d'este apartat haurà de presentar-se curriculum vitae normalitzat, seguint el model que pot descarregar-se des del següent enllaç https://cvn.fecyt.es/editor/#HOME   
No es valoraran mèrits que no hagen sigut presentats i inclosos en este model.  
B.1. Qualitat cientificoartística de l'investigador/a principal (10 %).  
B.1.1. Títol de doctor/a.  
B.1.2. Títol de màster universitari o en ensenyaments artístics superiors.  
B.1.3. Suficiència investigadora o diploma d'estudis avançats. Estos mèrits només es valoraran si no s'ha obtingut el títol de doctor/a.  
B.1.4. Premi extraordinari de doctorat, màster, llicenciatura, ensenyaments artístics superiors, grau o equivalent.  
B.1.5. Altres titulacions.  
B.1.6. Per publicacions de caràcter didàctic, artístic o científic sobre les disciplines objecte de la convocatòria (llibres, capítols, articles, actes de congressos, jornades i seminaris, ponències…, individuals o conjuntes).  
B.1.7. Per la participació:  
a) En projectes relacionats amb l'actualització cientificoartística, o projectes d'investigació finançats per organismes públics.  
b) Com a docent en programes de mobilitat a la Unió Europea.  
c) Com a membre de comités científics en congressos, jornades o similars.  
d) Com a tutor/a director/a, avaluador/a o membre de tribunal de tesis doctorals, treballs fi de màster, treballs fi de títol.  
B.1.8. Premis artístics, d'investigació o docents de reconegut prestigi en concursos o certàmens d'àmbit autonòmic, nacional o internacional.  
B.1.9. Activitat artística: registres sonors, audiovisuals, dissenys… amb depòsit legal o patent; direcció d'orquestra, cor, banda, agrupacions musicals o corals, coreogràfiques, d'escena de dansa o espectacles teatrals, produccions musicals, audiovisuals, exposicions; composicions, coreografies, exposicions, obres estrenades o publicades, concerts, interpretacions, treballs de producció, patents, creacions registrades com a propietat industrial, temps treballat en agències de publicitat o gabinets de disseny, en revistes o editorials com a director/a creatiu/iva, una altra activitat     artística.  
B.1.10. Per la participació com a membre de comissions o grups de treball nomenats per alguna administració pública.  
B.1.11. Per cada congrés, jornada o curs de formació i perfeccionament rebut o impartit sobre actualització científica o artística.  
  
B.2. Qualitat cientificoartística de la resta del grup investigador (15 %).  
B.2.1. Títol de doctor/a.  
B.2.2. Títol de màster universitari o en ensenyaments artístics superiors.  
B.2.3. Suficiència investigadora o diploma d'estudis avançats. Estos mèrits només es valoraran si no s'ha obtingut el títol de doctor/a.  
B.2.4. Premi extraordinari de doctorat, màster, llicenciatura, ensenyaments artístics superiors, grau o equivalent.  
B.2.5. Altres titulacions.  
B.2.6. Per publicacions de caràcter didàctic, artístic o científic sobre les disciplines objecte de la convocatòria (llibres, capítols, articles, actes de congressos, jornades i seminaris, ponències…, individuals o conjuntes).  
B.2.7. Per la participació:  
a) En projectes relacionats amb l'actualització cientificoartística, o projectes d'investigació finançats per organismes públics.  
b) Com a docent en programes de mobilitat a la Unió Europea.  
c) Com a membre de comités científics en congressos, jornades o similars.  
d) Com a tutor/a director/a, avaluador/a o membre de tribunal de tesis doctorals, treballs fi de màster, treballs fi de títol.  
B.2.8. Premis artístics, d'investigació o docents de reconegut prestigi en concursos o certàmens d'àmbit autonòmic, nacional o internacional.  
B.2.9. Activitat artística: registres sonors, audiovisuals, dissenys… amb depòsit legal o patent; direcció d'orquestra, cor, banda, agrupacions musicals o corals, coreogràfica, d'escena de dansa o espectacles teatrals, produccions musicals, audiovisuals, exposicions; composicions, coreografies, exposicions, obres estrenades o publicades, concerts, interpretacions, treballs de producció, patents, creacions registrades com a propietat industrial, temps treballat en agències de publicitat o gabinets de disseny, en revistes o editorials com a director/a creatiu/iva, una altra activitat artística.  
B.2.10. Per la participació com a membre de comissions o grups de treball nomenats per alguna administració pública.  
B.2.11. Per cada congrés, jornada o curs de formació i perfeccionament rebut o impartit sobre actualització científica o artística.  
  
El valor de cada aportació està arreplegat en l'annex III  
B.3. Adequació del grup d'investigació respecte del treball a realitzar: extensió, experiència de treball conjunt, experiència en la línia de treball del projecte, equilibri en la seua composició, capacitat formativa, idoneïtat des de la perspectiva de gènere (5 %).  
A la sol·licitud s'adjuntarà el resultat de l'autobaremació de cadascun dels membres de l'equip d'investigació, segons s'arreplega en l'annex IV.  
C. Aplicació de resultats i difusió (10 %)  
a) Plans d'aplicació dels resultats científics, artístics i pedagògics (5 %).  
b) Plans de difusió dels resultats científics, artístics i pedagògics (5 %).  
c) En el cas de ser una continuïtat de projecte de convocatòries anteriors, s'avaluaran els resultats presentats en la memòria justificativa corresponent.  
Al total de la puntuació assignada es concediran 2 punts addicionals en l'avaluació d'aquells projectes que incorporen la perspectiva de gènere en el contingut de la proposta.  
La puntuació mínima perquè un projecte obtinga assignació econòmica és de 60 punts sobre 100.  
  
Sext. Criteris per a determinar la quantia individual de l'assignació econòmica  
Per al càlcul de la quantia individualitzada de l'assignació econòmica concedida a cada projecte, es procedirà de la manera següent:  
Valoració projecte = Puntuació obtinguda x VP (Valor punt) x FC (Factor de correcció)  
a) Determinació del valor punt (VP). El valor punt serà el que resulte de dividir la dotació màxima destinada en els centres públics en la convocatòria corresponent entre la xifra que resulte de la suma de totes les puntuacions dels projectes dels centres que han superat la puntuació mínima establida en el punt anterior.  
b) Factor de correcció (FC). A la puntuació obtinguda s'aplica un factor de correcció que serà diferent en funció de la valoració, segons la següent taula:  
  
Valoració del projecte Factor de correcció  
>90 punts 1,2  
70 punts - 90 punts 1  
<70 punts 0,8  
  
  
Quantia assignada = Valor projecte x FN  
c) Factor de normalització (FN). Quocient entre l'import global màxim determinat en el resolc tercer, apartat 2, i la suma total dels valors projecte.  
En cap cas, l'import de l'ajuda econòmica concedida serà superior a l'import de la despesa sol·licitada en el projecte.  
  
Sèptim. Comissió de valoració  
La unitat encarregada de l'ordenació i instrucció del procediment serà la gerència de l'ISEACV, que posarà a la disposició de la comissió de valoració els projectes presentats per les direccions dels centres perquè siguen examinats i avaluats conforme als criteris de valoració establits en la present convocatòria.  
Per a la valoració de les ajudes es constituirà una comissió que serà la responsable de realitzar l'estudi, la valoració i la proposta de concessió de les assignacions econòmiques als centres participants.  
Esta comissió s'ajustarà en el seu funcionament al règim establit per als òrgans col·legiats en la legislació bàsica de procediment administratiu comú.  
La comissió de valoració estarà composta pels membres següents:  
  
- President/a: el/la tècnic/a responsable d'investigació de l'ISEACV.  
- Vocals: seran els cinc representants dels centres, un per cada branca d'estudis que componen els ensenyaments artístics superiors, els integrants de la Comissió d'Avaluació de la Investigació (CAI) de l'ISEACV.  
- Un/a tècnic/a de l'ISEACV, que realitzarà les funcions de secretari/ària de la comissió, amb veu, però sense vot.  
L'avaluació i selecció de les sol·licituds es realitzarà tenint en compte, exclusivament, la documentació aportada, i s'atribuirà a cadascuna de les sol·licituds una puntuació conforme als criteris de valoració establits en la present convocatòria.  
Finalitzat el procés, la comissió de valoració emetrà un informe que contindrà el resultat de l'avaluació efectuada. En l'informe s'ordenaran els projectes presentats en funció de la puntuació obtinguda i es proposaran les assignacions econòmiques corresponents, que es distribuiran proporcionalment en funció de la puntuació obtinguda per cada projecte.  
  
Octau. Sol·licituds, termini i forma de presentació  
La sol·licitud, que s'adequarà a l'annex I, i la documentació complementària es presentarà electrònicament a través del següent enllaç: https://www.gva.es/es/inicio/procedimientos'id\_proc=g96591, adjuntant la documentació acreditativa necessària. La sol·licitud haurà d'estar firmada per la persona que ostente la direcció del centre.  
El termini de presentació de sol·licituds serà des de les 00.00 hores del dia 16 de setembre fins a les 23.59 hores del dia 30 de setembre de 2024.  
  
Nové. Documentació que necessàriament s'adjunta a la sol·licitud  
a) Relació dels integrants del grup d'investigació amb la següent informació: nom del centre; el títol del projecte; nom del/de la investigador/a principal del projecte; nom dels participants, DNI, el centre de destí, el seu correu electrònic, i la relació de tasques específiques que han de realitzar. Tot això d'acord amb el model de l'annex II.  
  
b) Descripció del projecte, segons els requisits indicats en el resolc quart de la convocatòria.  
c) Resultat de l'autobaremació de mèrits del curriculum vitae de cadascun dels membres de l'equip d'investigació, d'acord amb l'annex IV.  
  
Dècim. Instrucció i resolució del procediment  
De conformitat amb el que es disposa en la normativa bàsica del procediment administratiu comú de les administracions públiques, acabat el termini de presentació de sol·licituds, la gerència de l'ISEACV revisarà les sol·licituds presentades i publicarà en la pàgina web de l'ISEACV la relació de sol·licituds admeses, i les dels projectes que hagen d'esmenar o completar documentació, per a la qual cosa se'ls oferirà un termini màxim de deu dies, amb indicació que, si així no ho fan, se'ls considerarà decaiguts en el procediment.  
  
Onzé. Resolució provisional i definitiva  
La gerència, a la vista de l'expedient i de l'informe de la comissió de valoració, formularà la proposta de resolució provisional, que notificarà a les persones interessades mitjançant la publicació en la pàgina web de l'ISEACV, i que contindrà la relació dels centres amb els projectes seleccionats, les puntuacions obtingudes en els apartats, amb indicació de la quantia econòmica proposada, i la relació de centres amb projectes no seleccionats amb indicació dels motius.  
Es concedirà un termini de 10 dies, comptats a partir de l'endemà de la publicació de la relació provisional en la pàgina web, per a presentar les al·legacions que estimen oportunes.  
Transcorregut el termini, estudiades i, si escau, ateses les al·legacions presentades, la gerència elevarà la proposta definitiva a la direcció de l'ISEACV, que resoldrà la convocatòria per delegació del conseller.  
  
La resolució de la convocatòria amb la relació dels projectes seleccionats, amb l'especificació dels noms dels centres educatius i les dotacions econòmiques corresponents, així com la relació dels projectes no seleccionats amb els motius d'exclusió, es publicarà en la pàgina web de l'ISEACV i en el Diari Oficial de la Generalitat Valenciana (DOGV).  
  
  
Dotzé. Percepció de les ajudes econòmiques  
El lliurament de l'assignació econòmica als centres beneficiaris, una vegada concedida, es realitzarà per transferència bancària al centre mitjançant ordes de pagament en ferm, de la conselleria competent en matèria d'educació superior, a proposta del/de la director/a de l'ISEACV.  
  
Tretzé. Condicions i terminis de la justificació dels projectes i de l'aplicació de l'assignació econòmica concedida  
Els centres beneficiaris de les ajudes hauran de justificar la realització del projecte. Per a això, hauran d'aportar:  
Atés el caràcter de sobredotació per despeses extraordinàries de funcionament, en els documents de control de l'activitat econòmica del centre s'hauran d'especificar els ingressos i les despeses que es produïsquen per raó d'esta convocatòria. Els centres adjuntaran la justificació de l'import de l'assignació concedida al balanç anual que han d'efectuar, conforme al que es disposa en l'article 116 del Decret 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyaments artístics integrats en l'Institut Superior d'Ensenyaments Artístics de la Comunitat Valenciana.  
Abans del 25 d'octubre de 2025, el/la director/a del centre haurà d'enviar a l'ISEACV la següent documentació:  
a) Memòria final científica del projecte que contindrà com a mínim: resum del projecte, objectius plantejats i resultats obtinguts, conclusions, transferibilitat dels resultats, justificació de la difusió del projecte. Tot això en un llenguatge senzill i comprensible per a la divulgació dels resultats.  
b) Relació de les despeses generades pel projecte, amb identificació del creditor i del document, el seu import, la data d'emissió i, si és el cas, el pagament, segons l'annex V.  
c) Relació certificada de la participació final de l'equip d'investigació firmada per la direcció del centre on es farà constar el nom del centre, títol del projecte, investigador principal, nom, cognoms i DNI dels participants, centre de destí, correu electrònic, i relació de tasques específiques realitzades.  
d) Justificant de l'enviament d'un article d'investigació, derivat de la investigació duta a terme, per a la seua publicació en l'Anuari d'Investigació de l'ISEACV.  
  
Catorzé. Compatibilitat amb altres assignacions econòmiques  
Les assignacions econòmiques per al desenvolupament de projectes d'investigació en els centres superiors d'ensenyaments artístics adscrits a l'ISEACV són compatibles amb qualsevol altra que, per a la mateixa finalitat, siga convocada per qualsevol administració o entitat pública i privada, sempre que la suma de les ajudes no supere la quantitat total de la despesa. En tot cas, s'ha d'adjuntar la justificació de despeses atribuïdes a cada ajuda.  
  
Quinzé. Pèrdua o minoració de l'assignació econòmica  
La falta de justificació o la justificació insuficient de l'assignació econòmica concedida donarà lloc a la pèrdua del dret al cobrament total o parcial de l'assignació econòmica, sense perjuí de la celebració, si és el cas, del tràmit d'audiència legalment establit.  
  
Setzé. Reintegrament de les assignacions econòmiques  
Serà procedent el reintegrament de l'assignació total o parcial de l'assignació econòmica concedida si concorren els següents incompliments:  
a) No justificar l'assignació econòmica en els termes establits en la present convocatòria.  
b) Destinar la subvenció a una finalitat diferent d'aquella per a la qual es va concedir.  
c) No presentar en el termini establit en l'apartat dotzé la justificació dels projectes.  
El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i serà resolt per la direcció de l'ISEACV.  
  
Desseté. Titularitat dels resultats de la investigació  
D'acord amb el que establixen els Estatuts de l'ISEACV, aprovats pel Decret 82/2009, els resultats de la investigació o creació realitzada en el si de l'ISEACV reconeixeran la identitat i els drets del seu autor, i els drets d'explotació comercial s'adjudicaran a l'ISEACV, sense perjuí del que disposa la normativa reguladora de la propietat intel·lectual.  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l'endemà de la publicació. Així mateix, amb caràcter potestatiu, es podrà interposar un recurs de reposició, en el termini d'un mes des de l'endemà de la publicació, davant del mateix òrgan que ha dictat la resolució. Tot això de conformitat amb el que s'establix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades puguen exercir, si és el cas, qualsevol altre que estimen procedent.  
  
València, 8 de juny de 2024.- El conseller d'Educació, Universitats i Ocupació: José Antonio Rovira Jover.